מספר פנימי: 2024570

הכנסת העשרים

**יוזמת:**  **חברת הכנסת** **ציפי לבני**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4865/20

הצעת חוק-יסוד: הכנסת (תיקון – השעיית חבר הכנסת שהוגש נגדו כתב אישום)

|  |  |  |
| --- | --- | --- |
| תיקון סעיף 42ב | 1. | **בחוק-יסוד: הכנסת[[1]](#footnote-2), בסעיף 42ב(א), במקום "חבר הכנסת שהורשע" יבוא "חבר הכנסת שהוגש נגדו כתב אישום** בשל עבירה פלילית שהיועץ המשפטי לממשלה סבר שיש עמה קלון, יושעה מכהונתו בכנסת עד למתן פסק דין; הורשע חבר הכנסת". |

דברי הסבר

בית הנבחרים, הכנסת ואמון הציבור בו הם נדבך מרכזי בדמוקרטיה הישראלית.

בעוד נבחרי הציבור המחוקקים אמורים להוות דוגמא אישית בכל הקשור להתנהלותם, אנו עדים למצבים אבסורדיים בהם חברי כנסת פוגעים פגיעה חמורה בשלטון החוק, אך נשארים בתפקידם וממשיכים לחוקק ולייצג לכאורה את הציבור אשר באמונו הם מעלו. מצב דברים זה פוגע קשות באמון הציבור ברשויות השלטון ומכתים את טוהר המידות שנבחרי הציבור אמורים לעמוד בו.

המצב המשפטי כיום מאפשר לנבחרי הציבור להמשיך ולכהן בתפקידם גם לאחר שמוגש נגדם כתב אישום. יש בכלל זה חשיבות בנתינת המשקל הראוי לחזקת החפות. אולם נראה כי המצבים האבסורדיים אליהם נקלעה הכנסת, מחייבים את הטיית הכף לטובת אמון הציבור בנבחרים, גם בטרם מתן פסק דין באישום. מוצע לקבוע כי חבר כנסת אשר מוגש נגדו כתב אישום בשל עבירה פלילית, שהיועץ המשפטי לממשלה סבר שיש עמה קלון, יושעה מהכנסת ולא יוכל להמשיך לכהן כנבחר ציבור עד לקבלת פסק דין בעניינו. במידה ויזוכה בפסק הדין, יהיה רשאי לחזור לכהן כחבר כנסת. אך במידה ויורשע בעבירה שיש עמה קלון, תישאר ההשעיה בעינה עד למתן פסק דין סופי.

המצב החקיקתי הקיים בישראל (הכולל את חוק-יסוד: הכנסת וחוק חסינות חברי הכנסת, זכויותיהם וחובותיהם, התשי"א–1951) אמנם נותן מענה לסוגיית ההעברה מתפקיד של חבר הכנסת, אך מענה זה הוא חלקי ולא מספק. זאת היות והחוק הקיים אינו מתמודד כלל עם מצב הביניים בו הוגש כתב אישום אך טרם ניתן פסק דין. מדובר בתקופה ארוכה בה נבחר ציבור ממשיך לכהן ככזה, בעוד כתב אישום תלוי ועומד כנגדו תוך שמקצועיותו של חבר הכנסת העומד למשפט נפגעת וכך גם נפגע אמון הציבור בו, במפלגה אותה הוא מייצג ובגוף המחוקק בישראל. הגשת כתב אישום בגין עבירה פלילית שיש עמה קלון אמנם אינה מחייבת הרשעה, אך מהווה רף מספיק כדי להשעות חבר כנסת עד לקבלת החלטה בעניינו.

יש לציין כי אין בהצעה משום כוונה לחרוץ את דינו של חבר הכנסת או לפגוע בחזקת החפות שלו, אלא רק כדי להגן על כבוד בית המחוקקים ולמנוע פגיעה באמון הציבור בכנסת.

הצעות חוק בנושא דומה הונחו על שולחן הכנסת השמונה-עשרה על ידי חבר הכנסת חיים אורון וקבוצת חברי הכנסת (פ/49/18), ועל שולחן הכנסת התשע-עשרה על ידי חבר הכנסת ניצן הורוביץ וקבוצת חברי הכנסת (פ/618/19).

הצעת חוק דומה בעיקרה הונחה על שולחן הכנסת העשרים על ידי חברת הכנסת ציפי לבני (פ/3768/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ל' בכסלו התשע"ח – 18.12.17

1. ס"ח התשי"ח, עמ' 69. [↑](#footnote-ref-2)